Η **Οργάνωση Νέων Νέας Δημοκρατίας** (**Ο.Ν.ΝΕ.Δ.**) είναι η οργάνωση νεολαίας της Νέας Δημοκρατίας. Ιδρύθηκε το 1974 από νεαρά άτομα προσκείμενα στο κόμμα. Πρώτος πρόεδρος της Ο.Ν.ΝΕ.Δ. ορίστηκε ο Αναστάσιος Παπαληγούρας ενώ σημερινός είναι ο δικηγόρος Ορφέας Γεωργίου.

Η Ο.Ν.ΝΕ.Δ. αποτελεί μια από τις μεγαλύτερες, οργανωμένες και συγκροτημένες νεολαίες στην Ελλάδα.

Ιστορικό
--------

Η Οργάνωση Νέων Νέας Δημοκρατίας ιδρύθηκε στις 17 Οκτωβρίου 1974 από νέους φιλικά προσκείμενους στη Νέα Δημοκρατία και τον Κωνσταντίνο Καραμανλή. Με εντολή του τελευταίου, μετά την επιστροφή του από το Παρίσι, διορίστηκε πενταμελής συντονιστική επιτροπή, αποτελούμενη κυρίως από μέλη της προδικτατορικής Εθνικής Ριζοσπαστικής Ενώσεως Νέων, ενώ επίσης συστάθηκε ακόμα μία κομματική επιτροπή για να υποβοηθήσει την πρώτη, για τη σύσταση και οργάνωση κομματικής νεολαίας.

Από την ίδρυση της οργάνωσης μέχρι και το 1987, ο πρόεδρος και τα όργανα της Ο.Ν.ΝΕ.Δ. διορίζονταν από το κόμμα της Νέας Δημοκρατίας. Πρώτος πρόεδρος διορίστηκε από τον Κωνσταντίνο Καραμανλή ο Αναστάσιος Παπαληγούρας. Το 1987 καθιερώθηκε η πραγματοποίηση συνεδρίου κάθε τρία χρόνια με εκλεγμένους συνέδρους από τη βάση. Το 1ο Συνέδριο της Ο.Ν.ΝΕ.Δ. διεξήχθη το Μάρτιο του 1987. Η Κεντρική Επιτροπή που εξελέγη από το συνέδριο, ανέδειξε πρόεδρο της οργάνωσης το Γιώργο Βουλγαράκη.

Το 1998 αποφασίστηκε η εκλογή του προέδρου απευθείας από το συνέδριο. Έτσι, στο 4ο Συνέδριο που πραγματοποιήθηκε τον Ιούνιο του 1998 στην Πάτρα, πρόεδρος της Ο.Ν.ΝΕ.Δ. εξελέγη με 557 ψήφους ο Γιάννης Οικονόμου, υπερισχύοντας του Ευτύχη Βαρδουλάκη.

Το 2007, ο Γιάννης Σμυρλής εκλέχθηκε πρόεδρος της Νεολαίας Ευρωπαϊκού Λαϊκού Κόμματος.

Το 2010, πραγματοποιήθηκε το 8ο Συνέδριο της οργάνωσης, στο οποίο αποφασίστηκε η εκλογή προέδρου από τη βάση της Ο.Ν.ΝΕ.Δ. στα πρότυπα της εκλογής προέδρου της Νέας Δημοκρατίας. Πρόεδρος της Ο.Ν.ΝΕ.Δ. εκλέχτηκε ο Ανδρέας Παπαμιμίκος.

Τα επόμενα χρόνια η Ο.Ν.ΝΕ.Δ. σημείωσε επιτυχίες στις διεθνείς και ευρωπαϊκές οργανώσεις, στις οποίες συμμετέχει. Συγκεκριμένα, το μέλος της οργάνωσης Άρης Καλαφάτης εξελέγη πρόεδρος της Διεθνούς Ένωσης Νέων Δημοκρατών, ενώ το 2013 ο Κωνσταντίνος Κυρανάκης εξελέγη πρόεδρος της Νεολαίας Ευρωπαϊκού Λαϊκού Κόμματος. Στην ίδια θέση επανεξελέγη και το 2015.

Τον Απρίλιο του 2016, διεξήχθη το 10ο Συνέδριο της Ο.Ν.ΝΕ.Δ. στη Θεσσαλονίκη. Ωστόσο, το συνέδριο δεν ολοκληρώθηκε, καθώς οι ψηφοφορίες για την ανάδειξη της Κεντρικής Επιτροπής και των εκπροσώπων στο συνέδριο της Νέας Δημοκρατίας δεν πραγματοποιήθηκαν ποτέ, απόρροια εσωτερικών διαφωνιών. Αυτή η εξέλιξη είχε ως αποτέλεσμα την ανακοίνωση διάλυσης και την εξαγγελία επανίδρυσης της Ο.Ν.ΝΕ.Δ. από τον πρόεδρο της Νέας Δημοκρατίας Κυριάκο Μητσοτάκη, καθώς και την απομάκρυνση του γραμματέα του κόμματος Ανδρέα Παπαμιμίκου και του προέδρου της Ο.Ν.ΝΕ.Δ. Βασίλη Γεωργιάδη, ως υπαιτίων της αποτυχίας του συνεδρίου. Παράλληλα, διορίστηκε επταμελής διοικούσα επιτροπή, με επικεφαλής το δικηγόρο Νίκο Σωτηρόπουλο, για να οδηγήσει την οργάνωση σε συνέδριο επανίδρυσης.Για πρώτη φορά στην Ελλάδα, σε πολιτική οργάνωση, η ανάδειξη των συνέδρων έγινε αποκλειστικά μέσω ίντερνετ με πολλαπλές δικλείδες ασφαλείας και συμμετείχαν 32.063 μέλη. 

Το Συνέδριο Επανίδρυσης της Ο.Ν.ΝΕ.Δ. διεξήχθη τον Οκτώβριο του ίδιου έτους. Το συνέδριο ενέκρινε αλλαγές στον κανονισμό λειτουργίας της οργάνωσης, ενώ εξέλεξε τα μέλη της Κεντρικής Επιτροπής και τους εκπροσώπους της Ο.Ν.ΝΕ.Δ. στην Πολιτική Επιτροπή της Νέας Δημοκρατίας. Νέος πρόεδρος της Ο.Ν.ΝΕ.Δ. εξελέγη ο Κώστας Δέρβος.

Στο 12ο Συνέδριο της Ο.Ν.ΝΕ.Δ. που διεξήχθηκε τον Οκτώβριο του 2019, νέος πρόεδρος της Ο.Ν.ΝΕ.Δ. εξελέγη ο Παύλος Μαρινάκης, λαμβάνοντας το 87% των ψήφων των συνέδρων.

Στο 13ο Συνέδριο της Ο.Ν.ΝΕ.Δ. που διεξήχθη τον Ιούνιο του 2022, νέος πρόεδρος της Ο.Ν.ΝΕ.Δ. εξελέγη ο Ορφέας Γεωργίου, λαμβάνοντας το 88,6% των ψήφων των συνέδρων.

Διατελέσαντες πρόεδροι
----------------------

|  |  |
| --- | --- |
| * Αναστάσης Παπαληγούρας (1976–1978)
* Δημήτρης Τσιγγούνης (1978–1982)
* Βασίλης Μιχαλολιάκος (1982–1984)
* Βαγγέλης Μεϊμαράκης (1984–1987)
* Γιώργος Βουλγαράκης (1987–1989)
* Σταμάτης Μαύρος (1989–1992)
* Γιάννης Κουλιζάκος (1992)
* Κωστής Χατζηδάκης (1992–1994)
* Ευριπίδης Στυλιανίδης (1994–1995)
* Πάνος Σιδέρης (1995–1997)
 | * Δημήτρης Μαραβέλιας (1997–1998)
* Γιάννης Οικονόμου (1998–2001)
* Χρήστος Κουρούσης (2001–2004)
* Γιώργος Παπανικολάου (2004–2010)
* Ανδρέας Παπαμιμίκος (2010–2013)
* Σάκης Ιωαννίδης (2013–2016)
* Βασίλης Γεωργιάδης (2016)
* *Νίκος Σωτηρόπουλος* (2016)
* Κώστας Δέρβος (2016–2019)
* Παύλος Μαρινάκης (2019–2022)
* Ορφέας Γεωργίου (2022–)
 |

Συνδεδεμένες οργανώσεις
-----------------------

Η φοιτητική και σπουδαστική παράταξη της Ο.Ν.ΝΕ.Δ. είναι η Δημοκρατική Ανανεωτική Πρωτοπορία - Νέα Δημοκρατική Φοιτητική Κίνηση (Δ.Α.Π.-Ν.Δ.Φ.Κ.). Η μαθητική παράταξη της οργάνωσης είναι η Μαθητική Ανεξάρτητη Κίνηση (Μ.Α.ΚΙ.).

Παραπομπές
----------

1. ↑  «Νέος πρόεδρος της ΟΝΝΕΔ ο Ορφέας Γεωργίου». Ανακτήθηκε στις 4 Ιουνίου 2022.
2. ↑  H ιστορία της ΟΝΝΕΔ από το 1974 έως σήμερα
3. ↑  ΟΝΝΕΔ: 45 χρόνια ιστορίας για τη μεγαλύτερη πολιτική Νεολαία της Ελλάδας
4. ↑  H ιστορία της ΟΝΝΕΔ από το 1974 έως σήμερα
5. ↑  ΟΝΝΕΔ: 45 χρόνια ιστορίας για τη μεγαλύτερη πολιτική Νεολαία της Ελλάδας
6. ↑  H ιστορία της ΟΝΝΕΔ από το 1974 έως σήμερα
7. ↑  ΟΝΝΕΔ: 45 χρόνια ιστορίας για τη μεγαλύτερη πολιτική Νεολαία της Ελλάδας
8. ↑  H ιστορία της ΟΝΝΕΔ από το 1974 έως σήμερα
9. ↑  ΟΝΝΕΔ: 45 χρόνια ιστορίας για τη μεγαλύτερη πολιτική Νεολαία της Ελλάδας
10. ↑  Ο Α. Παπαμιμίκος νέος πρόεδρος της ΟΝΝΕΔ
11. ↑  Ο πρόεδρος της ευρωπαϊκής... ΟΝΝΕΔ
12. ↑  «Πρόεδρος της Νεολαίας του ΕΛΚ ξανά ο Κωνσταντίνος Κυρανάκης». Αρχειοθετήθηκε από το πρωτότυπο στις 26 Ιουλίου 2021. Ανακτήθηκε στις 26 Ιουλίου 2021.
13. ↑  Back to back ο Κυρανάκης!
14. ↑  H ιστορία της ΟΝΝΕΔ από το 1974 έως σήμερα
15. ↑  «Μπάχαλο» στο συνέδριο της ΟΝΝΕΔ, μάχη φατριών - έτοιμος να «πάρει κεφάλια» ο Μητσοτάκης
16. ↑  Επανίδρυση της ΟΝΝΕΔ από Μητσοτάκη
17. ↑  Ο Κυριάκος Μητσοτάκης σε ρόλο εξυγιαντή των παθογενειών της Ν.Δ.
18. ↑  Ξεκινά η διαδικασία επανίδρυσης της ΟΝΝΕΔ
19. ↑  «Ολοκληρώθηκε η ανάδειξη συνέδρων για την επανίδρυση της ΟΝΝΕΔ».
20. ↑  Στις 21-23 Οκτωβρίου θα διεξαχθεί το Συνέδριο Επανίδρυσης της ΟΝΝΕΔ
21. ↑  Ο Κωνσταντίνος Δέρβος νέος πρόεδρος της ΟΝΝΕΔ
22. ↑  Nέος πρόεδρος της ΟΝΝΕΔ εξελέγη ο Κώστας Δέρβος
23. ↑  «ΟΝΝΕΔ: Νέος πρόεδρος ο Παύλος Μαρινάκης». *www.naftemporiki.gr*. 5 Οκτωβρίου 2019. Ανακτήθηκε στις 15 Μαρτίου 2024.
24. ↑  «Νέος πρόεδρος της ΟΝΝΕΔ ο Παύλος Μαρινάκης». *in.gr*. 5 Οκτωβρίου 2019. Ανακτήθηκε στις 15 Μαρτίου 2024.
25. ↑
26. ↑
27. ↑  Ο Χρ.Κουρούσης νέος πρόεδρος της νεολαίας της ΝΔ
28. ↑  Ο Γιώργος Παπανικολάου εξελέγη νέος πρόεδρος της ΟΝΝΕΔ
29. ↑  Επανεξελέγη πρόεδρος της ΟΝΝΕΔ ο Παπανικολάου
30. ↑  Νέος πρόεδρος της ΟΝΝΕΔ ο Ανδρέας Παπαμιμίκος
31. ↑  Aυτός είναι ο Σάκης Ιωαννίδης, ο νέος πρόεδρος της ΟΝΝΕΔ
32. ↑  Νέος πρόεδρος της ΟΝΝΕΔ ο Βασίλης Γεωργιάδης
33. ↑  Ξεκινά η διαδικασία επανίδρυσης της ΟΝΝΕΔ
34. ↑  Ο Κωνσταντίνος Δέρβος νέος πρόεδρος της ΟΝΝΕΔ
35. ↑  Νέος πρόεδρος της ΟΝΝΕΔ ο Παύλος Μαρινάκης

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Νεολαίες Ελληνικών Κομμάτων |
| --- |
|  |
| Ενεργές | 
Ελληνική Δημοκρατική Νεολαία **·**  Κομμουνιστική Νεολαία Ελλάδας **·**  Μέτωπο Νεολαίας **·**  Νεολαία Ανεξαρτήτων Ελλήνων **·**  Νεολαία Ελληνικής Λύσης **·**  Νεολαία Κομμουνιστική Απελευθέρωση **·**  Νεολαία ΠΑ.ΣΟ.Κ. **·**  Νεολαία ΣΥ.ΡΙΖ.Α. **·**  Οργάνωση Νέων Νέας Δημοκρατίας |
|  |
| Ανενεργές | 
Δημοκρατική Νεολαία Λαμπράκη **·**  Νεολαία Ορθόδοξου Συναγερμού **·**  Νεολαία Συνασπισμού **·**  Οργάνωση Νέων της Ένωσης Κέντρου |

 |